Az Európai Parlament és a Tanács 94/60/EK irányelve
(1994. december 20.)
az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló 76/769/EGK irányelv tizennegyedik módosításáról
AZ EURÓPAI P ARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 100a. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 189b. cikkében megállapított eljárásnak megfelelően [3],
mivel megfelelő intézkedéseket kell hozni a belső piac megvalósítása érdekében; mivel a belső piac egy olyan belső határok nélküli térség, amelyben biztosított az áruk, a személyek, a szolgáltatások és a tőke szabad mozgása;
mivel a belső piac kialakítására irányuló munka fokozatosan javítja az élet minőségét, az egészség védelmét és a fogyasztók biztonságát; mivel az ezen irányelvben javasolt intézkedések összhangban vannak a fogyasztóvédelmi politika megújításánál figyelembe veendő jövőbeni prioritásokról szóló, 1989. november 9-i tanácsi állásfoglalással [4];
mivel a Tanács és a tagállamok kormányainak a Tanács keretében ülésező képviselői, az "Európa a rák ellen" program keretében elfogadták a 90/238/Euratom-ESZAK-EGK határozatot [5] az 1990-től 1994-ig terjedő cselekvési tervet illetően;
mivel a 67/548/EGK tanácsi irányelv [6] I. mellékletében szereplő és karcinogén 1. vagy 2. kategóriába sorolt anyagok rákot okozhatnak; mivel az egészségvédelem javítása érdekében ilyen anyagok, és az ezeket tartalmazó készítmények a lakosság számára nem hozhatók forgalomba;
mivel a 67/548/EGK tanács irányelv I. mellékletében szereplő és a mutagén 1. vagy 2. kategóriába sorolt anyagok örökletes genetikai károsodást okozhatnak; mivel az egészségvédelem javítása érdekében ilyen anyagok, és az ezeket tartalmazó készítmények a lakosság számára nem hozhatók forgalomba;
mivel a 67/548/EGK tanácsi irányelv I. mellékletében szereplő és a reprodukciót károsító 1. vagy 2. kategóriába sorolt anyagok születési rendellenességeket okozhatnak; mivel az egészségvédelem javítása érdekében ilyen anyagok, és az ezeket tartalmazó készítmények a lakosság számára nem hozhatók forgalomba;
mivel az ilyen anyagokra az átláthatóság és egyértelműség érdekében elismert nevezéktan szerint kell hivatkozni, lehetőleg a IUPAC (International Union of Pure and Applied Chemistry - Elméleti és Alkalmazott Kémia Nemzetközi Uniója) nevezéktana szerint; mivel a 67/548/EGK irányelv I. mellékletét ("Veszélyes anyagok listája") a műszaki fejlődéshez történő hozzáigazítás érdekében rendszeresen naprakésszé teszik; mivel a Bizottság a műszaki fejlődéshez történő hozzáigazításnak azEurópai Közösségek Hivatalos Lapjában való kihirdetése után legfeljebb hat hónappal benyújt az Európai Parlamentnek és a Tanácsnak egy irányelvre vonatkozó javaslatot az újonnan a karcinogén 1. vagy 2. kategóriába, mutagén 1. vagy 2. kategóriába és reprodukciót károsító 1. vagy 2. kategóriába sorolt anyagok szabályozásához az irányelv naprakésszé tétele céljából;
mivel a Bizottság említett javaslata figyelembe veszi az újonnan osztályozott anyagok kockázatait és előnyeit, valamint a Közösség kockázatelemzésre vonatkozó jogszabályi rendelkezéseit;
mivel a 67/548/EGK irányelv I. melléklete ilyen anyagok egyedi koncentráció-határértékeit határozza meg, illetve ilyen határértékek hiányában a 88/379/EGK tanácsi irányelv [7] I. mellékletének VI. táblázata általános koncentráció-határértékeket határoz meg ilyen anyagokat tartalmazó készítmények esetében;
mivel az irányelv melléklete szerint a kreozot egészségkárosító hatású lehet ismert rákkeltő anyagtartalma miatt; mivel ezért a kreozot használata faanyagok kezelésére, és kreozottal kezelt faanyagok forgalomba hozatala és használata korlátozandó;
mivel a kreozot egyes alkotórészei nehezen bomlanak le és ártalmasak a környezet egyes élőlényeire; mivel ezek az alkotórészek a kezelt fa használata során a környezetbe juthatnak;
mivel egyes klórozott oldószerek veszélyt jelentenek az egészségre és sem anyagukban, sem készítményekben nem értékesíthetők a lakosság számára;
mivel a kreozotnak a faanyagok kezelésére való használatának, a kreozottal kezelt faanyagok forgalomba hozatalának és használatának, valamint a klórozott oldószerek forgalomba hozatalának és használatának ebben az irányelvben meghatározott korlátozásai figyelembe veszik a biztonságosabb alternatívákkal kapcsolatos ismeretek és technikák jelenlegi szintjét;
mivel a fent említett anyagok, vagy az ezeket tartalmazó készítmények forgalomba hozatalára és használatára vonatkozó, bizonyos tagállamok által már elfogadott korlátozások közvetlenül befolyásolják a belső piac létrehozását és működését; mivel ezért szükséges a tagállamok jogszabályainak közelítése e téren és ennek megfelelően módosítani kell a 76/769/EGK tanácsi irányelv [8] I. mellékletét;
mivel ez az irányelv nem érinti a 89/391/EGK [9] tanácsi irányelv, és az ezen alapuló egyedi irányelvek, különösen a 90/394/EGK [10] irányelvben rögzített, a munkavállalók védelmére vonatkozó minimumkövetelményeket megállapító közösségi előírásokat,
ELFOGADTA EZT AZ IRÁNYELVET:
1. cikk
A 76/769/EGK irányelv I. melléklete ezen irányelv melléklete szerint kerül módosításra.
2. cikk
(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az elfogadásától számított legkésőbb egy éven belül megfeleljenek, és erről haladéktalanul tájékoztatják a Bizottságot.
Ezeket a rendelkezéseket 1996. június 20-tól alkalmazzák.
(2) Amikor a tagállamok elfogadják ezeket az intézkedéseket, azokban hivatkoznak erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ennek az irányelvnek a tagállamok a címzettjei.
Kelt Brüsszelben, 1994. december 20-án.